Retten til et hvidt badehus direkte på stranden i Løkken er en følelsesladet sag - også for Jytte Bredvig, der netop har mistet familiens eftertragtede strandhus. -Jeg var fuldstændig lamslået, da jeg ved en tilfældighed fik at vide, at vores badehus gennem 53 år var blevet solgt uden vores vidende. De har taget alt fra os, vores huse og vores kontorer, men det værste er, at de har taget vores badehus fra os, siger Jytte Bredvig. Badehuset er blevet solgt i et konkursbo, fordi Fritz Bredvig er blevet dømt i en sag, hvor seks familier mistede deres tyrkiske ferieboliger. Det var en anden Løkken-borger, der var så heldig at stå for tur på venteliste netop, da den konkursramte families badehus kunne erhverves for 6000 kroner. -Jeg kunne selv have solgt huset for mindst 75.000 kroner. Det giver ingen mening for kurator at sælge det for at få sølle 6000 kroner ind i et konkursbo, som i alt er på 12 millioner kroner. Så jeg betragter det her som et regulært hævntogt fra kurators side, siger Fritz Bredvig. Selve badehuset er ikke det største tab. Det er strandretten, der er nærmest er uerstattelig. Med en venteliste på 313 navne vil det tage familien Bredvig flere generationer igen at opnå retten til et af de eftertragtede badehuse. -Der er kun to huse, der skifter ejer om året. Så der går 150 år, inden min familie igen kommer i betragtning. Det er Hjørring Kommune, der administrerer strandretten til badehusene. Fritz Bredvig mener, at kommunen var alt for hurtig til at annullere strandretten til hans familiehus, så kurator kunne sælge huset videre. Hjørrings borgmester Arne Boelt kan ikke se, hvordan han kunne have gjort det anderledes -Vi har faktisk undersøgt det rigtigt godt. Jeg kan godt forstå følelserne i det og at det er en træls situation. Kommunens jurister har ingen mulighed for at holde strandretten tilbage i en konkurssag, men man kan også godt mene, at kuratoren kunne have handlet anderledes. Der er ikke noget at sige til, at folk ind imellem tænker: ”behøver man virkelig være så nidkær, siger borgmester Arne Boelt (Socialdemokratiet). Fritz Bredvig har nu meldt kurator til politiet. -Vi betragter det som tyveri af værdier, privat indbo og ikke mindst af vores minder. Det hele er taget fra os uden varsel, siger Fritz Bredvig. Familien får ikke badehuset tilbage, for alle rettigheder er væk, når man går konkurs, understreger Corna Levin Munch, kurator i konkursboet. -Jeg er jo sat i verden som kurator til at forsøge at afvikle aktiverne bedst muligt, så de fem familier, der har tabt 12 millioner kroner får flest mulige penge tilbage. De vil stå tilbage med en noget krænket retsfølelse, hvis de har mistet deres fritidshuse, men Fritz Bredvig kan beholde sit i Løkken Hverken kurator eller Hjørring Kommune vil genoptage sagen for at skaffe badehuset med strandret tilbage til Bredvig-familien i Løkken. Jytte Bredvig forstår dog ikke, at hele familien skal betale så høj en pris, fordi Fritz Bredvig i sin tid tilfældigvis var den, der kom til at stå på papiret med strandretten efter moderens død. -Det badehus er vores et og alt. Vi har haft så mange gode dage der, siger Jytte Bredvig.
En borger i Løkken melder advokat til politiet og anklager samtidig Hjørring Kommune for at være medskyldig, fordi hans familie har mistet deres badehus med tilhørende strandret.